text: Støjskærmen er næsten oppe - effekten deler beboerne 
  13 december 2018 kl. 21.12
  Støjskærme skyder i vejret ved Bramdrupdam, men der er delte meninger om støjforskellen.
  1.800 meter støjskærm er snart oppe ved motorvej E45 ved Bramdrupdam. Den skal få naboerne til motorvejen i læ for billarmen.
  Beboerne på Poppelalle har allerede nu udsigt til støjskærmene, men selvom de alle kan se dem, er de ikke helt enige, om forskellen også er der for ørerne.
  Verner Baagø mener, at hans ører er blevet skånet noget, efter at støjskærmene er kommet op mellem hans bolig og motorvejen:
  - Det er virkelig noget, der hjælper, siger han til TV SYD.
  Men hans nabo 100 meter nede ad vejen, Lis Foldager, er af en lidt anden mening.
  - For mit vedkommende synes jeg ikke, at jeg har fået dét ud af det, som jeg havde regnet med, fortæller hun.
  - Det er ingen mirakelløsning
  Støjskærmen er prissat til 47 millioner kroner, men selvom det er mange penge i de flestes ører, så har Vejdirektoratet, der står bag projektet, ikke lovet beboerne guld.
  - Støjskærme har også deres begrænsninger; det er ikke nogen mirakelløsning, fortæller projektleder Sonja Petersen og forklarer:
  - Vi gjorde en indsats, før vi gik i gang med at informere, så man ikke skruede forventningerne alt for højt op.
  Støjskærmene er som sagt ikke færdige endnu, og det giver Lis Foldager et spinkelt håb om, at det kan blive bedre end det, hun hører nu.
  Men mens Lis Foldager beskriver det forhåbentlige resultat som et håb, så har Verner Baagø lidt mere tillid til byggeprojektet:
  - Det skal nok blive godt, siger han.
  Men de må vente lidt endnu - Det forventes, at der står 1.800 meter helt færdig støjskærm inden februar 2019.
  